PRESSEMELDING

**KAI FJELL**

***Scener***

**30. september - 27. november 2016**

**Munchmuseet og Kunsthall Oslo har inngått et unikt, fireårig samarbeid der Kunsthall Oslo skal kuratere utstillinger med utgangspunkt i Stenersensamlingen. Utstillingene vil bli vist i et eget lokale i Dronning Eufemias gate 34. Til sammen skal Kunsthall Oslo lage hele tolv utstillinger frem mot det nye museet åpner i 2020**.

For Munchmuseet er formålet med det mobile kunstprosjektet, *Munchmuseet i bevegelse*, både å videreføre Stenersenmuseets arbeid med moderne kunst og samtidskunst, og å bidra til å prege utviklingen av det kulturelle nettverket og bymiljøet i nabolaget.

- Gjennom Munchmuseet i bevegelse ønsket vi å samarbeide med de kunstinstitusjonene som allerede er i området, som Kunsthall Oslo og 1857. Vil ville at noen utenfra kunne se på Stenersensamlingen med nye øyne, og dermed var Kunsthall Oslo en aktuell samarbeidspartner, sier Jon Ove Steihaug.

Den første utstillingen åpner 30.september ~~åpner~~ og er viet den norske kunstneren Kai Fjell (1907-1989).

– Kai Fjell og Rolf Stenersen samarbeidet om boken *Spinn etter Rimbaud* (1946), hvor Stenersen gjendiktet noen av Rimbauds dikt og Fjell illustrerte. Flere av disse tegningene finnes i Stenersen-samlingen. Vi syntes dette var en veldig god inngang til hele prosjektet, blant annet fordi det viser et uvanlig samarbeid mellom kunstner og kunstsamler, sier Elisabeth Byre, kurator ved Kunsthall Oslo.

Utstillingen har fått tittelen *Scener*, som er hentet fra en av tegningene, men som også er en dekkende beskrivelse av Kai Fjells malerier som ligner oppstilte, ofte dramatiske scener. I tillegg til tegninger vil utstillingen inneholde en rekke av Fjells malerier i perioden 1939 til 1951.

-Vi har valgt å la tegningene stå i sentrum for utstillingen. I disse har Kai Fjells enkle, presise strek et melankolsk og samtidig direkte og konfronterende uttrykk, hvor det vare og det voldsomme balanserer side om side. Med titler som *En tid i helvete*, *Lagnad*, *Etter syndfloden*og *Våkenatt* er det sterke livstemaer som berøres i diktene, som igjen har gitt tegningene titler. Samtidig som tegningene står stødig på egenhånd reflekterer de den gryende surrealismen som gjenfinnes i Rimbauds diktning, forteller Byre.

Utstillingen gir et unikt innblikk i en del av Kai Fjells rike produksjon, og viser Fjell som en samfunnsengasjert kunstner, hvor flere av maleriene, slik som de gripende maleriene *Flyktninger vender hjem* (1944) og *Det gode seirer* (1943) er like aktuelle i dag.

**Fakta:**

Utstillingen er kuratert og produsert av Kunsthall Oslo (et team som består av Will Bradley, Elisabeth Byre, Øyvind Mellbye, Kathrine Wilson) i samarbeid med Munchmuseet.

Antall verk som vises:16 tegninger, 11 malerier, 1 skulptur i tre

Innlån av verk fra følgende steder: Stavanger kunstmuseum, Nordea Norge Kunstsamling, Vestlia Resort, Geilo, KODE Kunstmuseene i Bergen, Glomdalsmuseet, Elverum, Morten Zondag Kunstformidling og private samlinger.

Pressekontakt:

Gitte Skilbred Elisabeth Byre

T: 97 05 78 19 T: 97 51 86 08

E: gitte.skilbred@munchmuseet.no E: elisabeth@kunsthalloslo.no